“แบงก์พาณิชย์”ชงธปท.เก็บค่าธรรมเนียมกดATM-ฝากถอนหน้าเคาเตอร์ ผลักดันสังคมไร้เงินสด
"แบงก์พาณิชย์"ชงธปท.เก็บค่าธรรมเนียมกดATM-ฝากถอนหน้าเคาเตอร์ ผลักดันสังคมไร้เงินสด
3 ธ.ค. 2561

ผู้สื่อข่าวรายงานว่า ในวันนี้ (3 ธ.ค.2561) ธนาคารพาณิชย์ได้เตรียมเข้าหารือกับธนาคารแห่งประเทศไทย (ธปท.) เพื่อเก็บค่าธรรมเนียมการถอนเงินสด-เช็ค จากหน้าเคาน์เตอร์ธนาคาร และตู้เอทีเอ็ม เนื่องจากธนาคารมีต้นทุนจัดการเงินสดที่สูง รวมถึงก่อนหน้านี้ธนาคารพาณิชย์ได้ยกเว้นค่าธรรมเนียมโอนเงินและชำระเงินผ่านช่องทางดิจิทัลแล้วจึงจะผลักดันให้คนใช้ช่องทางออนไลน์มากขึ้น
โดย ธนาคารกรุงเทพ จำกัด (มหาชน) หรือ BBL ระบุว่า หากมีการเก็บค่าธรรมเนียมจริงคงเป็นการทยอยทำแต่ไม่ได้ประกาศเก็บค่าธรรมเนียมแบบทันทีทันใด โดยอาจเริ่มจากการลดสิทธิประโยชน์ของบางบริการ เช่น ลดจำนวนครั้งที่ถอนเงินจากตู้เอทีเอ็มได้ฟรี ส่วนการเก็บค่าธรรมเนียมหน้าเคาน์เตอร์คงต้องใช้เวลา และคิดให้รอบคอบก่อน
ขณะที่ ธนาคารกรุงศรีอยุธยา จำกัด (มหาชน) หรือ BAY  มองว่า ในต่างประเทศมีการเก็บค่าธรรมเนียมหน้าเคาน์เตอร์มานานแล้ว แต่หากจะนำมาใช้ในประเทศไทยอาจต้องใช้เวลาถึง 3 ปีว่าจะมีการเก็บค่าธรรมเนียมหรือไม่ ซึ่งเรื่องนี้ก็คงต้องหารือกับธนาคารต่าง ๆ และธนาคารแห่งประเทศไทยก่อน